வணக்கம். கந்தக பூமி தான்... ‘மழை‘ என்பதையெல்லாம் பேப்பரில் எழுதிப் பார்த்து ரசித்துக் கொள்ள வேண்டியதொரு மண் தான் ; மல்லாக்கப் படுத்து உத்திரத்தை ரசிப்பதைத் தாண்டி பொழுதைப் போக்க இங்கே புகலிடங்கள் கிடையாது தான் ; ஆனாலும் முகத்திலொரு புன்னகையோடு, அவரவர் பிழைப்புகளைப் பார்க்க ஓடியாடும் இந்த ஊரில் வசித்திட ஏப்ரலும், மே மாதங்களும் ரம்யமான பொழுதுகள் என்பேன் ! ஒன்றுக்கு, இரண்டாய் அம்மன்கோவில்கள் இருப்பதால் - தென்மாவட்டங்களின் தனி அடையாளமான பங்குனித் திருவிழா மாத்திரமன்றி - சித்திரைத் திருவிழாவும் இங்கே களைகட்டுவது இந்த 2 மாதங்களில் தான் ! பள்ளி விடுமுறைகளும், சித்திரைப் பொருட்காட்சியும் சேர்ந்து கொள்ள - ஊருக்குள் திரும்பிய திசையெல்லாம் ஒளி வெள்ளமும், ஒலிப் பிரவாகமுமே ! நாளையும், வரும் புதனும் திருவிழாவின் பொருட்டு ஊருக்கே விடுமுறை என்பதால், நமது அலுவலகமும், அலைபேசிகளுக்குமே லீவு தான் ! So நீங்களெல்லாம் பிஸியாக இருக்கவுள்ள வாரநாட்களில்- ரின்டின் கேனோடு ஒரு பக்கமும், அண்டர்டேக்கரோடு மறுபுறமும் எனது நேரத்தைச் செலவிடவுள்ளேன் ! எட்டு கழுதை வயசானாலும் லீவுகளைப் பார்த்து ‘ஹை... ஜாலி !‘ என்று மனம் துள்ளுவதன் மாயம் என்னவென்ற தெரியவில்லை ! அது ஏன்கிறேன்...?